Ідэя паўдзельнічаць у конкурсе з’явілася, як адзначае Уладзімір Мажылоўскі, выпадкова. Гартаў старонкі раённай газеты і ўбачыў інфармацыю пра конкурс да 100-годдзя міліцыі. Ды і намінацыя падыходзіла — лепшы літаратурна-мастацкі твор пра міліцыю ў прозе. Ён якраз піша ў жанры гістарычнага дэтэктыву. І на той час меў гатовае апавяданне “Ракавая памылка” — пра міліцэйскае расследаванне. Даслаў на конкурс і забыўся. А нядаўна патэлефанавалі, паведамілі, што перамог, і запрасілі на ўрачыстасць у Мінск.